জেলবন্দি ইমরান খানের বোনেদের বিরুদ্ধে মামলা! গ্রেফতার ১৪

ওয়েব ডেস্ক : জেলের মধ্যেই হত্যা করা হয়েছে প্রাক্তন পাক প্রধানমন্ত্রী ইমরান খানকে (Imran Khan)! সম্প্রতি এমনই দাবি করে সরব হয়েছিলেন ইমরানের পরিবার। তবে শাহবাজ সরকারের তরফে এই দাবি খারিজ করা হয়েছিল। কিন্তু, তা সত্বেও দেখা করতে দেওয়া হচ্ছে না প্রাক্তন প্রধানমন্ত্রীর সঙ্গে, এমনই অভিযোগ তুলে জেলের সামনে অবস্থান বিক্ষোভে বসেছিলেন প্রাক্তন প্রধানমন্ত্রীর দুই বোন আলিমা খান এবং নৌরিন নিয়াজি। সেই কারণে তাঁদের বিরুদ্ধে মামলা রুজু করল শাহবাজ শরিফের (Shehbaz Sharif) সরকার। সঙ্গে জেলের সামনে বিক্ষোভ দেখানোর কারণে ইমরানের দলের ১৪ জন নেতা-কর্মীকে গ্রেফতার করা হয়েছে বলেও জানা গিয়েছে।

জানা গিয়েছে, গত মঙ্গলবার ইমরানের সঙ্গে জেলে দেখা করতে গিয়েছিলেন তাঁর তিন বোন। কিন্তু প্রাক্তন পাক প্রধানমন্ত্রীর সঙ্গে কাউকে দেখা করতে দেওয়া হয়নি। মঙ্গলবারের পরে বুধবারও জেলের সামনে বিক্ষোভ দেখান তিন বোন সহ দলের বাকি সমর্থকরা। সেই কারণে সেখানে পরিস্থিতি অশান্ত হয়ে ওঠে বলে খবর।

আরও খবর : কোমা থেকে ফিরল সিডনিকাণ্ডের অভিযুক্ত! গ্রেফতার করল পুলিশ

এর পরেই আলিমা খান এবং নৌরিন নিয়াজির বিরুদ্ধে এফআইআর দায়ের করা হয়েছে। সঙ্গে ইমরানের দল পিটিআই (PTI)-এর বেশ কিছু নেতাদের বিরুদ্ধেও মামলা দায়ের করা হয়েছে। জানা যাচ্ছে, তাঁদের বিরুদ্ধে ষড়যন্ত্র সহ একাধিক ধারায় মামলা করা হয়েছে।

প্রসঙ্গত, একাধিক অভিযোগে ২০২৩ সাল থেকে ইমরান খানকে বন্দি রাখা হয়েছে আদিয়ালা জেলে। কিন্তু, সেখানে নাকি পাক সেনাপ্রধান আসিম মুনিরের নির্দেশে প্রাক্তন পাক প্রধানমন্ত্রীর উপর অত্যাচার চালানো হচ্ছে অভিযোগ উঠেছিল। এর পরেই ইমরানের সঙ্গে বার বার দেখা করতে চান তাঁর বোনেরা। কিন্তু দেখা করতে দেওয়া হয়নি। অন্যদিকে এক বোন দাবি করেছেন, তাঁর দাদাকে নাকি নির্জন জায়গায় রেখে মানসিক নির্যাতন চালানো হচ্ছে। এসবের মাঝে ইমরান খানের দুই বোনের বিরুদ্ধে মামলা করা হল।